b'\n_START_ARTICLE_\nVolga\n_START_SECTION_\nHidrologija\n_START_PARAGRAPH_\nV grobem ima Volga pretok okrog 290 km\xc2\xb3 na leto. Podnebni dejavniki \xe2\x80\x93 predvsem padavine in izhlapevanje \xe2\x80\x93 imajo najve\xc4\x8dji vpliv na njen re\xc4\x8dni re\xc5\xbeim. Na\xc4\x8deloma je tok miren, z vi\xc5\xa1kom maja in junija, ko lahko reka poplavlja, in obdobjem nizkega vodostaja pozno poleti. Tri mesece na leto je po skoraj vsej dol\xc5\xbeini zamrznjena._NEWLINE_Zaradi nesinhronega nihanja obeh glavnih dejavnikov prihaja do ve\xc4\x8dletnih ciklov pretoka, kjer se lahko minimumi in maksimumi razlikujejo za ve\xc4\x8d kot dvakrat. Od konca 19. stoletja, ko so znani podatki o pretoku, je prihajalo tudi do dolgoro\xc4\x8dnej\xc5\xa1ih sprememb, predvsem je o\xc4\x8diten drasti\xc4\x8den upad pretoka v petdesetletnem obdobju med letoma 1927 in 1977, ki je povzro\xc4\x8dil katastrofi\xc4\x8dno zni\xc5\xbeanje vodostaja Kaspijskega jezera. Od takrat do danes se pretok dokaj hitro vi\xc5\xa1a._NEWLINE_Kljub intenzivnemu izkori\xc5\xa1\xc4\x8danju za potrebe kmetijstva in industrije v \xc4\x8dasu vrhunca Sovjetske zveze konec 1980. let je bil pretok Volge zmanj\xc5\xa1an zgolj za okoli desetino, kar se od razpada velesile samo \xc5\xa1e zmanj\xc5\xa1uje._NEWLINE_Tudi njena delta je obse\xc5\xbena, ena od desetih najve\xc4\x8djih delt na svetu. Volga je najve\xc4\x8dja reka, ki se izliva v zaprt vodni bazen namesto v svetovni ocean in prispeva pribli\xc5\xbeno 80\xc2\xa0% pritoka Kaspijskega jezera. Vodostaj le-tega je posledi\xc4\x8dno odvisen predvsem od pretoka Volge. Trenutno je ve\xc4\x8d kot 26 m pod nivojem morske gladine. Delta pokriva povr\xc5\xa1ino pribli\xc5\xbeno 20.000 km\xc2\xb2 in je zelo polo\xc5\xbena, kar se nadaljuje tudi dlje od obale. Na meji med delto Volge in vodami Kaspijskega jezera je razlika v slanosti samo okrog 3 \xe2\x80\xb0 in bibavica je zanemarljiva. Zaradi polo\xc5\xbenosti in nihanja vodostaja Kaspijskega jezera se je polo\xc5\xbeaj delte skozi zgodovino premikal za ve\xc4\x8d kot 700 km.\n_START_SECTION_\nNaselja\n_START_PARAGRAPH_\nV pore\xc4\x8dju Volge stoji 11 od 20 najve\xc4\x8djih ruskih mest, vklju\xc4\x8dno s prestolnico Moskvo, ki stoji ob enem od njenih pritokov._NEWLINE_Pomembnej\xc5\xa1a naselja ob sami reki so Volgograd, Ni\xc5\xbeni Novgorod, Saratov, Kazan, Toljati in Samara.'